Un vânător de comori a găsit "cea mai mare" pepită de aur din Anglia. Urmează o goană după aur, cred pasionații de descoperiri
Data publicării:
Un vânător de comori a dezgropat o pepită de aur despre care se crede că este cea mai mare găsită vreodată în Anglia. Norocul bărbatului este și mai greu de crezut, mai ales că detectorul de metale i s-a stricat exact când a ajuns în locul unde a făcut descoperirea, scrie CNN.
Richard Brock a descoperit pepita de aur care cântărește 64,8 grame (2,3 uncii) în Shropshire Hills, lângă granița cu Țara Galilor, a transmis joi casa de licitații Mullock Jones.
Pepita are aproximativ dimensiunea unei monede de 50 de pence din Marea Britanie.
Descoperirea, supranumită Hiro's Nugget, are o valoare estimată între 30.000 de lire sterline (38.000 de dolari) și 40.000 de lire sterline (50.700 de dolari), potrivit Mullock Jones, din Shropshire, care se ocupă de vânzare.
Cu toate acestea, aproape că părea că norocul îl părăsise pe Brock, al cărui echipament a cedat chiar în ziua în care s-a apucat de săpat.
Când Brock a ajuns la locul din Shropshire, în mai, a descoperit că detectorul său de metale era defect, potrivit unui comunicat de presă al lui Mullock Jones.
În timp ce deja nu mai avea nicio speranță, a început să caute, ajutându-se de un echipament mai vechi. La început a găsit doar o monedă de mică valoare, dar în cinci minute a făcut descoperirea șocantă, a spus casa de licitații.
"Iată cel mai bun exemplu că nu contează cu adevărat ce echipament folosești, dacă faci o descoperire și ești suficient de atent la ceea ce ar putea să fie ascuns în pământ, iar asta face toată diferența", a spus Brock.
Pepita este considerat a fi o "descoperire rară", a declarat licitatorul Ben Jones de la Mullock Jones pentru CNN, joi. Dar cum a ajuns pe situl unde a făcut săpături este un mister.
Părți din dealurile Shropshire au fost odată sub un ocean preistoric, iar bucăți de corali sunt adesea dezgropate acolo, potrivit casei de licitații.
"Situl conține o linie veche de drum și are rămășițe de piatră galeză în interior", a spus licitatorul Jones, adăugând: "Deci [există] o varietate de posibilități despre cum a ajuns acolo."
Licitația se încheie pe 1 aprilie.
Deși se crede că Hiro's Nugget este cea mai mare descoperită până acum în Anglia, mai multe descoperiri anterioare din alte părți ale Regatului Unit o fac să pară mică, ca dimensiune. Deținătorul recordului este pepita Reunion de 121,3 grame, găsită în Scoția în 2019.